ભારત અને બેલ્જિયમ બંનેએ સંયુકત નિવેદનમાં જણાવ્યું હતું કે આતંકી નેટવર્ક અને તેને નાણાકીય સહયોગ પૂરાં પાડતાં માધ્યમોને અવરોધવાની તેમજ સીમા પારના આતંકવાદને ખતમ કરવાની તાકીદની જરૂર છે. મોદી અને મિશેલ બંનેએ એ બાબતે સંમતિ વ્યકત કરી હતી કે આતંકવાદને કોઇ ધર્મ, રાષ્ટ્રીયતા, સભ્યતા કે વંશીય સમૂહ સાથે જોડી શકાય નહીં અને આવું થવા પણ દેવાય નહીં. બંને દેશના વડા પ્રધાનોએ વધુ સારા‌ દ્વિપક્ષીય સંબંધો અને કાયદાના શાસનને લઇને પરિપકવ લોકતંત્ર, સંઘવાદ અને બહુમતીવાદ તરીકે તેમની સમાનતાઓ પર ભાર મૂકયો હતો.